ET Euroopa Liidu Teataja C 122/12

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 122/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„CAROTA NOVELLA DI ISPICA”

EÜ nr: IT-PGI-0005-0522-26.01.2006

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole Alimentri e Forestali Aadress: Via XX Settembre 20 00187 Roma RM ITALIA Tel +39 0646655106 Faks +39 0646655306 E-post: saco7@politicheagricole.gov.it

2. Taotlejate rühm:

Nimi: Associazione per la Tutela e la Valorizzazione della «Carota Novella di Ispica» Aadress: c/o Agriconsult — Viale dei Platani 34/b 97100 Ragusa RG ITALIA Tel +39 0932643569 Faks +39 0932254479 E-post: info@studioagriconsult.it Koosseis: tootjad/töötlejad ( X ) muu ( )

3. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Carota Novella di Ispica”

4.2. Kirjeldus:

Kaitstud geograafiline tähis „Carota Novella di Ispica” hõlmab porgandit liigist Daucus carota L. Kasutatavad sordid on saadud Nantes-tüüpi poolpikast sordirühmast ja sellest aretatud järgmistest hübriidsortidest: „Exelso”, „Dordogne”, „Nancò”, „Concerto”, „Romance”, „Naval”, „Chambor” ja „Selene”. Lisada võib ka teisi Nantes-tüüpi poolpikast sordist aretatud hübriidsorte, mille puhul on porgandikasvatajad katsematerjalide alusel tõestanud porgandite vastavust tähise „Carota Novella di Ispica” nõuetele. Uusi hübriidsorte võib porgandi „Carota Novella di Ispica” tootmiseks kasutada juhul, kui nende toodete proovid on heaks kiitnud põllumajandus-, toiduainete- ja metsanduspoliitika ministeerium, kes võib selleks küsida kontrolliasutuse või muu asutuse tehnilist hinnangut.

Tarbimisse laskmisel on porgand „Carota Novella di Ispica” koonusekujulise otsaga silindri kujuga, läbimõõt on 15–40 mm ja kaal vahemikus 50–150 g, kõrvaljuuri ega külgjuuri ei esine ning peajuur on lõhedeta.

Porgand „Carota Novella di Ispica” on turustamiseks valmis juba alates veebruari lõpust (20. veebruar) kuni juuni alguseni (15. juuni). Kevadtalvisel perioodil turustatult on porgandil „Carota Novella di Ispica” värskele tootele iseloomulikud organoleptilised omadused. Porgandi keemilised ja toiteväärtuslikud näitajad on järgmised:

— süsivesikud: > 5 % värske toote kaalust;

— beetakaroteen olenevalt kasvuajast: > 4 mg/100 g värske toote kaalust;

— mineraalsoolad: vahemikus 0,5–0,9 %.

Sensoorseid omadusi hinnati 2003. aasta meetodil UNI 10957. Kasutades 1989. aasta meetodit UNI ISO 4121 paigutati omaduste kirjeldused viiepunktisele skaalale kõige väiksema (1) ja kõige suurema (5) intensiivsuse tähistamiseks.

Vähim punktisumma, mis žürii tootele peamiste näitajate eest andis, on järgmine:

— värvuse intensiivsus 2,5;

— krõmpsuvus 2,5;

— tüüpiline porgandi lõhn 2,5;

— rohu lõhn 2,5.

Lisaks sellele on porgandi väliskiht läikiv, viljaliha õrn ja keskmine osa vähekiuline.

Nimetuse all „Carota Novella di Ispica” võib turustada üksnes sellist porgandit, mis kuulub turustamise ja turustuskvaliteedi kontrolli käsitlevas ÜRO Euroopa Majanduskomisjoni standardis kehtestatud Ekstra või I kategooriasse.

KGTga porgandit „Carota Novella di Ispica” turustatakse pitseeritud pakendites, mille avamisel tuleb lahti murda ka pitser. Lubatud on järgmised pakendid:

— kilega kaetud mahuti tootekaaluga kuni 2 kg;

— polüetüleenist või polüpropeenist kott tootekaaluga 1–6 kg;

— säilituskott tootekaaluga 6–12 kg.

4.3. Geograafiline piirkond:

Porgandi „Carota Novella di Ispica” tootmispiirkond hõlmab kõrgusel kuni 550 m üle merepinna asuvaid alasid järgmiste provintside kommuunides:

— Ragusa provintsi kommuunid Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli, Vittoria;

— Siracusa provintsi kommuunid Noto, Pachino, Portopalo di Capo Passero, Rosolini;

— Catania provintsi Caltagirone kommuun;

— Caltanissetta provintsi Niscemi kommuun.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele haritava maa, kasvatajate, tootjate ja pakendajate kandmisega kontrolliasutuse koostatud ja hallatavatesse nimekirjadesse ning kontrolliasutust õigeaegselt toodetud kogustest teavitades. Igal tootjal peab olema ajakohastatud maaharimisregister kõikide kultuuriga seotud tegevuste kohta, iga külvatud partii on identifitseeritav koodi järgi, millega partii on tähistatud kõikides järgnevates etappides (harimine, saagikoristus, vedu ja ladustamine, töötlemine ja turustamine) ning mis tagab tarbija jaoks mis tahes tootmishetke jälgitavuse ja läbipaistvuse.

Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod:

Tootmismeetodi kohaselt tuleb enne seemnete külvamist teha sügavkünd (40–50 cm).

Kuna kultuuride kasvatamine peab vahelduma iga kolme aasta tagant, ei saa porgandit samal põllul enne kahe põllumajandusaasta möödumist kasvatada. Kaks aastat järjest tohib porgandit kasvatada üksnes neil põldudel, kus pole kunagi varem porgandit kasvatatud. Kultuuride vaheldumine on nn avatud, st porgandit võib kasvatada vaheldumisi avamaaköögiviljade, teraviljade või liblikõieliste taimedega. Mis tahes muud samalaadset kultuuri ei tohi kasvatada.

Seeme külvatakse sügisel pneumokülvikuga, mille puhul täpne külvivahe on eelreguleeritav ja mis rullib seemnevahe üle, jättes seemned 1 cm sügavusse. Kasvatussüsteemist lähtuvalt külvatakse ligikaudu 1 500 000–2 000 000 seemet hektari kohta.

Kasutatud väetiste kogus hektari kohta ei tohi ületada järgmisi piirmäärasid: N: 150; P2O5: 80; K2O: 240; MgO: 40; alati tuleks eelistada orgaanilisi seguväetisi. Lubatud on ka meso- ja mikroosakestest koosnevate väetiste kasutamine. Umbrohutõrjeks, pinnase pehmemaks muutmiseks ja väetiste mullapinda segamiseks on lubatud mulda kobestada. Taimekaitseks kasutatakse ühendatult agronoomilisi ja bioloogilisi vahendeid. Keemilist tõrjet võib teha üksnes juhul, kui taimekahjurid ei ole muul viisil tõrjutavad või kui on täheldatud soodsaid tingimusi teatavate taimehaiguste levikuks.

Saaki koristatakse iga päev alates 20. veebruarist kuni 15. juunini. Koristamiseks kasutatakse mitmefunktsioonilisi koristusmasinaid, mille abil saab porgandi kogu põllult ühe ringkäiguga üles võtta.

Värske porgand töödeldakse igapäevaselt põllumajandusettevõtte töötlemisliinil. Porgandi ettevalmistamise peamised etapid on pesemine, söögikõlbmatute osade eemaldamine, sorteerimine suuruse järgi ja pakendamine. Turustamise lõppkuupäevaks on kehtestatud 15. juuni.

Toote kvaliteedi, kontrolli ja jälgitavuse tagamiseks peavad tootmise ja esmase pakendamise etapid toimuma punktis 4.3 määratletud tootmispiirkonnas. Teisene pakendamine võib toimuda väljaspool määratletud tootmispiirkonda.

4.6. Seos piirkonnaga:

Porgandi „Carota Novella di Ispica” tunnustamine kaitstud geograafilise tähisena on põhjendatud toote varase valmimisega.

Porgandi „Carota Novella di Ispica” tootmisperioodi iseloomustavad soodsad mullastiku- ja kliimatingimused. Porgandit „Carota di Ispica” tähistatakse sõnaga „Novella” (varajane), kuna porgand on turustamiseks valmis juba alates veebruari lõpust (20. veebruar) kuni juuni alguseni (15. juuni). Seega on toode on varajane, Sitsiiliale iseloomulik ja täielikult tootmispiirkonnaga seotud. Sellele lisandub asjaolu, et „Carota Novella di Ispica” tuuakse turule kevadtalvisel perioodil ja tal on kõik värskele tootele iseloomulikud omadused: krõmpsuvus, tugev lõhn ja rohu aroom.

„Carota Novella di Ispica” tootmispiirkonna talvine keskmine temperatuur on kõrge, päiksevalgust on palju ja pinnas on viljakas. Porgandi omadused ja eriline tootmistsükkel on tihedalt seotud füüsiliste ja biokeemiliste näitajatega, mille vastastikune mõju loob Ragusa provintsis harmoonilise keskkonna selliste omaduste arendamiseks.

Territoorium on porgandikasvatuseks väga soodne ning sellele lisanduvad ka parimad keskkonnatingimused, eelkõige rannikuala mõõdukas ja kuiv kliima, tänu millele on porganditaimed üldiselt haigustevabad.

Piirkonnas, kus porgandit „Carota Novella di Ispica” kasvatatakse, ei esine liiga madalaid temperatuure, ülemääraseid sademeid ega liigset kuivust. Praktika on näidanud, et tänu piirkonnas esinevatele temperatuuridele on porgand väga intensiivse värvusega (selle tekkele aitab kaasa ka põldudele septembrist märtsini langev päikesevalguse hulk) ühtlaselt korrapärase kujuga ning sisaldab optimaalselt suhkruid, beetakaoteeni ja mineraalsooli, sobiv koristusaeg võimendab porgandi „Carota Novella di Ispica” puhul neid omadusi veelgi. Ka pinnas on väga sobiv kultuurile, mis vajab keskmise koostisega, õigete sügavus- ja värskusnäitajatega mitte liiga suurestruktuurilist lahtist toitaineterikast mulda; porgandile sobib ka piisavalt väetatud ja niisutatud liivane pinnas.

Kõik nimetatud tingimused on muutnud porgandi „Carota di Ispica” kasvatamise edukaks. Nende tootjate sõnul, kes seda porgandit on pikka aega kasvatanud, tunnevad Euroopa impordiettevõtjad porgandi „Carota Novella di Ispica” eksimatult ära porgandivaguni avamisel leviva lõhna järgi.

Kirjalikud andmed „Carota di Ispica” kasvatamise kohta pärinevad aastast 1955 ning veidi hilisemast ajast on dokumendid porgandi ekspordi kohta. Nii maade väsimise kui porgandi üha suurema kodu- ja välismaise müügiedu tõttu hakati 1950. aastatel porgandit „Carota di Ispica” üha ulatuslikumalt kasvatama ning lõpuks hõlmas tootmispiirkond punktis 4 määratletud piirkonna. Selle kohta leidub mitmeid märkmeid Pina Avveduto 1972. aasta väljaandes „La Coltivazione della Carota ad Ispica” (Porgandi „Carota Novella di Ispica” kasvatamine), kus autor kirjutab porgandi kasvatamise kiire leviku kohta järgmist: Nagu arvata võib, on see uus kultuur kiiresti levinud tänu sellele, et tootel on tema kodumaiselt ja rahvusvaheliselt hinnatud omaduste tõttu suur kaubanduslik väärtus […]. Meie porgandit hinnatakse selle varajase valmimise, kuju, organoleptiliste (värvus, maitse) ja keemiliste omaduste (karoteeni- ja glükoosisisaldus) tõttu.

4.7. Kontrolliasutus:

Kontrolliasutus vastab standardile EN 45011.

Nimi: Suolo e Salute s.r.l Aadress: Via Paolo Borsellino 12/B 61032 Fano PU ITALIA Tel +39 0721860543 Faks +39 0721860543 E-post: info@suoloesalute.it

4.8. Märgistus:

Pakendil peavad lisaks ühenduse graafilisele sümbolile ja seadusega ettenähtud teabele olema selges ja loetavas trükikirjas järgmised märked:

— nimetuse „Carota Novella di Ispica” KGT logo;

— tootja ja pakendaja nimi, ärinimi ja aadress;

— kuulumine Ekstra või I turustuskategooriasse.

Keelatud on lisada kirjeldusi, mis ei ole selgesõnaliselt ette nähtud. Siiski on lubatud kasutada viiteid kaubamärkidele, kui need ei ole toodet kiitva ja tarbijat eksitava iseloomuga.

Porgandi „Carota Novella di Ispica” logo koosneb graafilisest kujundist, millel on kujutatud porgand ja selle kohal ebakorrapäraste servadega kolmnurk, mille tipp on suunatud alla. Graafiline kujutis on sõnadest „Carota Novella di Ispica” vasakul. Suurtäht „N” sõna „Novella” algul on risti üle porgandi keskosa ning sõnad „di Ispica” jäävad sõna „Novella” alla, kõik tähed on rohelise värvusega. Tähtede ääred on ümara kujuga.

(1) ELT L 93, 31.3.2006, lk 12.